ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2906/97 υποβολή: Elly Plooij-van Gorsel (ELDR) προς την Επιτροπή (3 Σεπτεμβρίου 1997)

Θέμα: Συμπληρωματική φορολόγηση των εξόδων για λόγους ασθενείας των πολιτών της ΕΕ στην Πολιτεία της Νέας Υόρκης

1. Γνωρίζει η Επιτροπή ότι η Πολιτεία της Νέας Υόρκης επιβάλλει στους επισκέπτες της (τουρίστες), που προέρχονται εκτός των Ηνωμένων Πολιτειών, συμπληρωματικό φόρο 32% επί των ιατρικών εξόδων για τη χρηματοδότηση των ιατρικών δαπανών των μειονεκτούντων αμερικανών πολιτών (οι οποίοι δεν είναι ασφαλισμένοι);

2. Πρόκειται, κατά την άποψη της Επιτροπής, για άδικη διακριτική μεταχείριση έναντι των ξένων πολιτών σε σχέση με τους αμερικανούς πολίτες;

3. Δεν θεωρεί ότι αυτό μπορεί να προκαλέσει ανεπιθύμητη επιβάρυνση των δαπανών, και, ως εκ τούτου, σοβαρά οικονομικά προβλήματα στους πολίτες της ΕΕ που αντιμετωπίζουν προβλήματα υγείας στις ΗΠΑ; Οι ασφάλειες για ασθένεια και οι ταξιδιωτικές ασφάλειες δεν καλύπτουν αυτά τα συμπληρωματικά έξοδα και οι πολίτες της ΕΕ αναγκάζονται να συνάπτουν συμπληρωματικές ασφάλειες ή να διακινδυνεύουν κατά απαράδεκτο τρόπο.

4. Αυτή η πρακτική δεν είναι αντίθετη με τις συμφωνίες που έχουν συναφθεί μεταξύ των ΗΠΑ και της ΕΕ (για παράδειγμα στο πλαίσιο του ΠΟΕ);

5. Τί σκοπεύει να κάνει η Επιτροπή προς αντιμετώπιση της κατάστασης;

Συμπληρωματική απάντηση του Sir Leon Brittan εξ ονόματος της Επιτροπής (15 Δεκεμβρίου 1997)

Πέραν της απάντησής της της 19ης Σεπτεμβρίου 1997 ((ΕΕ C 60 της 25.2.1998, σελ. 140. )), η Επιτροπή είναι τώρα σε θέση να παράσχει τις εξής πρόσθετες πληροφορίες.

Τα στοιχεία που έχει λάβει μέχρι σήμερα η Επιτροπή, δεν επιβεβαιώνουν ότι η πολιτεία της Νέας Υόρκης επιβάλλει συμπληρωματική επιβάρυνση ίση με 32% επί των δαπανών υγειονομικής περίθαλψης που πραγματοποιούνται από επισκέπτες (τουρίστες) που προέρχονται από χώρες εκτός των Ηνωμένων Πολιτειών, ως μέσο κάλυψης των δαπανών υγείας των φτωχών (ανασφάλιστων) αμερικανών πολιτών.

Από τα διαθέσιμα στοιχεία προκύπτει ότι τα νοσοκομεία, τα ιατρικά ιδρύματα και τα εργαστήρια επιβάλλουν πρόσθετη επιβάρυνση 12% τόσο στους αμερικανούς όσο και στους μη αμερικανούς πολίτες που δεν ανήκουν στο «management care group» που συνιστά λιγότερο δαπανηρή μορφή ασφάλισης ασθένειας, η οποία όμως περιορίζει το δικαίωμα επιλογής γιατρών και επιβάλλει ανώτατο όριο για τις αποδιδόμενες δαπάνες. Τα χρήματα αυτά αποτελούν συμπλήρωμα ενός κεντρικού ταμείου που συμβάλλει στην κάλυψη των ιατρικών εξόδων των ανασφάλιστων.

Η Επιτροπή θεωρεί ότι το θέμα αυτό εμπίπτει περισσότερο στην αρμοδιότητα των κρατών μελών παρά της Επιτροπής.
ΓΡΑΠΤΗ ΕΡΩΤΗΣΗ E-3564/97 υποβολή: Graham Mather (PPE) προς την Επιτροπή (13 Νοεμβρίου 1997)

Θέμα: Ανακοίνωση της Επιτροπής σχετικά με τον φορολογικό συντονισμό (CΟΜ(97)495)

Κατά την συνεδρίαση του ΕCΟFΙΝ στις 13 Οκτωβρίου 1997, η ανακοίνωση αυτή της Επιτροπής εξετάσθηκε για πρώτη φορά. Το εν λόγω έγγραφο προτείνει ένα πακέτο μέτρων για την αντιμετώπιση του - όπως τον αποκαλεί - «επιζημίου φορολογικού ανταγωνισμού». Το Συμβούλιο κάλεσε την Επιτροπή να φέρει προς συζήτηση νέα ανακοίνωση μέχρι το αργότερα τις 12 Νοεμβρίου λαμβάνοντας υπόψιν τα αποτελέσματα τόσο της συνεδρίασης αυτής όσον και της συνεδρίασης της Ομάδας Φορολογικής Πολιτικής στις 20 Οκτωβρίου. Οι υπουργοί υπογράμμισαν ομόφωνα την πρόθεσή τους για επίτευξη πολιτικής συμφωνίας εν σχέσει με το θέμα αυτό κατά την συνεδρίαση του ΕCΟFΙΝ την 1η Δεκεμβρίου.

Όσον αφορά την φορολογία του εισοδήματος του κεφαλαίου, στο Σημείο 19 ΙΙΙ της ανακοίνωσης αναφέρεται ότι «κάθε κράτος μέλος πρέπει είτε να εφαρμόσει ένα ελάχιστο όριο παρακρατούμενου φόρου είτε να παρέχει πληροφορίες σχετικά με τα αποταμιευτικά εισοδήματα σε άλλα κράτη μέλη». Ακολούθως, στο Σημείο 19 V αναφέρεται ότι «οι ρυθμίσεις για τον έλεγχο του τόπου φορολογικής κατοικίας των δικαιούχων δεν πρέπει να είναι υπερβολικά πολύπλοκες».

1. Ποιές έρευνες έχουν διενεργηθεί από την Επιτροπή για τον προσδιορισμό εφικτών ρυθμίσεων;

2. Ποιά ήταν τα αποτελέσματα των ερευνών αυτών;

3. Ποιές είναι οι οικονομικές επιπτώσεις για την Κοινότητα και τις αρχές των κρατών μελών από τον έλεγχο του τόπου φορολογικής κατοικίας των δικαιούχων;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3563/97, E-3564/97, E-3565/97, E-3566/97 και E-3567/97 (3 Φεβρουαρίου 1998)

Η Επιτροπή επιθυμεί να επιστήσει την προσοχή του Αξιότιμου Μέλους στη νέα ανακοίνωσή της της 5ης Νοεμβρίου 1997 ((COM(97) 564 τελικό. )), καθώς και στα συμπεράσματα της συνεδρίασης του συμβουλίου του Ecofin, την 1η Δεκεμβρίου 1997, σχετικά με τη φορολογική πολιτική.

Στο πλαίσιο των συμπερασμάτων αυτών, το Συμβούλιο ενέκρινε κείμενο σχετικό με τη φορολογία των αποταμιεύσεων, το οποίο περιέχει τέσσερα σημεία που μπορεί να αποτελέσουν τη βάση νέας πρότασης οδηγίας.

Όπως προέβλεψε η Επιτροπή στην ανακοίνωση που προαναφέρθηκε, πρόθεσή της είναι να υποβάλει ανάλογη πρόταση πολύ σύντομα, καταρχήν μέχρι τον Απρίλιο του 1998.

Η Επιτροπή θεωρεί ότι είναι πρόωρο να σχολιάσει, κατά το παρόν στάδιο, τα ευαίσθητα και λεπτά θέματα που έθιξε το Αξιότιμο Μέλος.

Η Επιτροπή εξακολουθεί να εξετάζει τα θέματα αυτά και η θέση της θα αναφέρεται σαφώς στην πρόταση οδηγίας.
ΓΡΑΠΤΗ ΕΡΩΤΗΣΗ E-3689/97 υποβολή: Jesϊs Cabezσn Alonso (PSE) προς την Επιτροπή (19 Νοεμβρίου 1997)

Θέμα: Εξωεδαφικός χαρακτήρας ορισμένων νόμων των Ηνωμένων Πολιτειών

Ποιά συγκεκριμένα μέτρα λαμβάνει η Επιτροπή ώστε να μην περιληφθεί στην πολυμερή συμφωνία του ΟΟΣΑ για τις επενδύσεις, αποκτώντας έτσι εξωεδαφικό χαρακτήρα, το περιεχόμενο των νόμων Χέλμς-Μπάρτον και Ντ'Αμάτο-Κέννεντυ;

Κοινή απάντηση του Sir Leon Brittan εξ ονόματος της Επιτροπής στις γραπτές ερωτήσεις E-3686/97, E-3687/97, E-3688/97, E-3689/97 και E-3690/97 (19 Δεκεμβρίου 1997)

Η συμφωνία με τις Ηνωμένες Πολιτείες δεν είναι ανισσόροπη. Η Επιτροπή, στο πλαίσιο του Παγκόσμιου Οργανισμού Εμπορίου (ΠΟΕ), κίνησε διαδικασία για τη σύσταση ειδικής ομάδας κατά του νόμου Χέλμς - Μπέρτον. Η Επιτροπή θεωρεί ότι ο νόμος αυτός αντίκειται στο διεθνές δίκαιο, δεδομένου ότι αποσκοπεί στο να επηρεάσει (ή έχει ως αποτέλεσμα ότι επηρεάζει) τη συμπεριφορά των κοινοτικών επιχειρήσεων εξ αιτίας των σχέσεών τους με την Κούβα. Η συμφωνία της 11ης Απριλίου 1997 που συνήφθη μεταξύ της Κοινότητας και των ΗΠΑ σχετικά με το νόμο Χέλμς - Μπέρτον και το νόμο Ντ'Αμάτο, βάσει του οποίου η Κοινότητα συμφώνησε να αναστείλει τη διαδικασία που είχε αναλάβει κατά του νόμου Χέλμς - Μπέρτον στο πλαίσιο του ΠΟΕ, καλεί για την ανάπτυξη αρχών που « θα ανακόψουν και θα αποθαρρύνουν τη μελλοντική απόκτηση επενδύσεων από κάθε κράτος που έχει απαλλοτριώσει ή εθνικοποιήσει τις επενδύσεις αυτές.» Επιπλέον, και παράλληλα, η συμφωνία καλεί την Κοινότητα και τις Ηνωμένες Πολιτείες να συνεργαστούν προκειμένου να επιλύσουν, με βάση από κοινού συμφωνηθείσες αρχές, το ζήτημα των συγκρουόμενων δικαιοδοσιών και των δευτερευόντων εμπορικών αποκλεισμών. Πρέπει να σημειωθεί ότι οι συζητήσεις μεταξύ της Κοινότητας και των Ηνωμένων Πολιτειών για το θέμα αυτό διεξάγονται παράλληλα με τις συζητήσεις για τις αρχές που διέπουν τις επενδύσεις. Οι εν λόγω συζητήσεις, που διεξάγονται τη στιγμή αυτή, στοχεύουν στην εξεύρεση αποδεκτής συμβιβαστικής λύσης που θα λάβει τη μορφή παρέκκλισης βάσει του τίτλου IV του νόμου Χέλμς - Μπέρτον, εξουδετερώνοντας, με τον τρόπο αυτό, τις εξωεδαφικές επιπτώσεις του νόμου αυτού.

Εξάλλου, η Επιτροπή υπογράμμισε ότι η διευθέτηση των διαφορών σχετικά με το νόμο Χέλμς - Μπέρτον θα τεθεί σε εφαρμογή μόνον εφόσον οι Ηνωμένες Πολιτείες χορηγήσουν επίσης στις κοινοτικές επιχειρήσεις παρέκκλιση και από το νόμο Ντ'Αμάτο.

Η Κοινότητα διατηρεί το δικαίωμα να επαναλάβει τη διαδικασία «ειδικής ομάδας» του ΠΟΕ ή να κινήσει νέες διαδικασίες στην περίπτωση που ληφθούν μέτρα κατά κοινοτικών επιχειρτήσεων στο πλαίσιο των νόμων Χέλμς - Μπέρτον και Ντ'Αμάτο, λόγω της μη χορήγησης ή της απόσυρσης παρεκκλίσεων.
ΓΡΑΠΤΗ ΕΡΩΤΗΣΗ E-3705/97 υποβολή: Franηoise Grossetκte (PPE) προς την Επιτροπή (19 Νοεμβρίου 1997)

Θέμα: Εσωτερική αγορά - Πώληση προκατασκευασμένων διορθωτικών γυαλιών στην ΕΕ

Λαμβάνοντας υπόψη τις σήμερα υφιστάμενες διαφορές μεταξύ των κρατών μελών ως προς τις συνθήκες πώλησης προκατασκευασμένων διορθωτικών γυαλιών,

λαμβάνοντας υπόψη ότι ένα προϊόν αυτού του τύπου έχει οπωσδήποτε κάποια σημασία για την υγεία των καταναλωτών,

μπορεί η Επιτροπή να ανακοινώσει ποιες είναι οι προθέσεις της όσον αφορά τη θέσπιση κοινοτικής ρύθμισης που να αποσκοπεί στην εναρμόνιση των συνθηκών πώλησης και πιο συγκεκριμένα όσον αφορά την ιδιότητα των πωλητών (οπτικών, φαρμακοποιών ή άλλων...) προκατασκευασμένων διορθωτικών γυαλιών εντός της ΕΕ;

Απάντηση του κ. Monti εξ ονόματος της Επιτροπής (2 Φεβρουαρίου 1998)

Η Επιτροπή δεν προτίθεται επί του παρόντος να υποβάλει προτάσεις για τη θέσπιση κοινοτικού κανονισμού όσον αφορά τις συνθήκες πώλησης προκατασκευασμένων διορθωτικών γυαλιών.

Όσον αφορά τα προσόντα των πωλητών προκατασκευασμένων διορθωτικών γυαλιών, δεν υπάρχουν κοινοτικές κανονιστικές διατάξεις οι οποίες να συντονίζουν την κατάρτιση των επαγγελματιών αυτών ή την πρόσβαση στις επαγγελματικές δραστηριότητες του εν λόγω κλάδου και την άσκησή τους. Αυτό το είδος κανονισμού, που αναφέρεται ειδικά σε ένα επάγγελμα, υπάρχει μόνο για επτά επαγγέλματα (ιατρούς, οδοντιάτρους, νοσηλευτές γενικών φροντίδων, κτηνιάτρους, μαίες, φαρμακοποιούς και αρχιτέκτονες).

Λαμβάνοντας υπόψη την αρχή της επικουρικότητας και δεδομένου ότι η αναγνώριση των ειδικών προσόντων των επαγγελματιών του κλάδου του λιανικού εμπορίου προκατασκευασμένων διορθωτικών γυαλιών (οπτικοί, οπτομετρικοί, κλπ.), εξασφαλίζεται από τις οδηγίες 89/48/ΕΟΚ της 21ης Δεκεμβρίου 1988 σχετικά με τους υπηκόους των κρατών μελών, κατόχους διπλωμάτων που έχουν χορηγηθεί σε τρίτα κράτη ((ΕΕ L 19 της 24.1.1989. )) και 92/51/ΕΟΚ της 18ης Ιουνίου 1992, σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ ((ΕΕ L 209 της 24.7.1992. )), η Επιτροπή δεν προτίθεται να υποβάλει προτάσεις για το συντονισμό της εκπαίδευσης και των συνθηκών άσκησης των εν λόγω επαγγελμάτων.

Ελλείψει κοινοτικού κανονισμού, τα κράτη μέλη είναι τα μόνα αρμόδια να αποφασίσουν για τις συνθήκες πώλησης, για το επίπεδο και τη διάρκεια της εκπαίδευσης που παρέχεται στην επικράτειά τους, καθώς και για τις συνθήκες πρόσβασης στην άσκηση αυτών των επαγγελματικών δραστηριοτήτων, υπό την προϋπόθεση ότι η εθνική νομοθεσία πληροί το κοινοτικό δίκαιο και κυρίως την αρχή της ελεύθερης κυκλοφορίας των εμπορευμάτων και την αρχή της μη διάκρισης.
ΓΡΑΠΤΗ ΕΡΩΤΗΣΗ P-3963/97 υποβολή: Maj Theorin (PSE) προς την Επιτροπή (5 Δεκεμβρίου 1997)

Θέμα: Τα ανθρώπινα δικαιώματα στην Τουρκία

Το Ευρωπαϊκό Κοινοβούλιο έχει επανειλημμένως ζητήσει την τήρηση των ανθρωπίνων δικαιωμάτων στην Τουρκία. Η τελωνειακή ένωση μεταξύ της ΕΕ και της Τουρκίας πραγματοποιήθηκε παρόλο που στην Τουρκία σημειώθηκαν και εξακολουθούν να σημειώνονται ελλείψεις σε ό,τι αφορά το σεβασμό των ανθρωπίνων δικαιωμάτων και της δημοκρατίας. Εκτός αυτού, εξακολουθούν να δημοσιεύονται εκθέσεις οι οποίες καταδεικνύουν ότι τα ανθρώπινα δικαιώματα παραβιάζονται. Η κατάσταση των ανθρωπίνων δικαιωμάτων και της δημοκρατίας στην Τουρκία δεν είναι καθόλου ικανοποιητική.

Ποιά μέτρα προτίθεται να λάβει η Επιτροπή για να επιταχύνει την εξέλιξη της Τουρκίας σε ό,τι αφορά το σεβασμό των ανθρωπίνων δικαιωμάτων και τη μετάβαση σε μια σταθερή δημοκρατία;

Απάντηση του κ. Van den Broek εξ ονόματος της Επιτροπής (12 Ιανουαρίου 1998)

Η Επιτροπή, στο πλαίσιο των επαφών της με τις τουρκικές αρχές, υπογραμμίζει τη σημασία την οποία αποδίδει η Κοινότητα τόσο στη βελτίωση της κατάστασης των δικαιωμάτων του ανθρώπου όσο και στη συνέχιση της διαδικασίας εκδημοκρατισμού στην Τουρκία.

Στο Πρόγραμμα Δράσης 2000 ((έγγρ. COM (97) 2000 τελικό )), η Επιτροπή σχολίασε την κατάσταση των δικαιωμάτων του ανθρώπου στην Τουρκία και επεσήμανε ότι, αν και η πολιτική εξουσία έχει αναγνωρίσει την αναγκαιότητα για βελτιώσεις και παρά τις πρόσφατες νομοθετικές τροποποιήσεις, ο απολογισμός σε θέματα σεβασμού των δικαιωμάτων του ανθρώπου και ελευθερίας έκφρασης στην Τουρκία, εξακολουθεί να απέχει κατά πολύ από τα ευρωπαϊκά πρότυπα.

Από το 1993, η Επιτροπή υποστήριξε πολλές τουρκικές μη κυβερνητικές οργανώσεις (ΜΚΟ) οι οποίες εργάζονται για την προώθηση των δικαιωμάτων του ανθρώπου και για την ενίσχυση της τουρκικής κοινωνίας των πολιτών. Προς το σκοπό αυτό έχουν προβλεφθεί 6 εκατ. ECU (εκ των οποίων τα 3 εκατ. ECU το 1997) για περισσότερα από εξήντα έργα. Η Επιτροπή προτίθεται να συνεχίσει και να εντείνει αυτή τη συνεργασία.

Η Επιτροπή,με την ανακοίνωσή της της 15ης Ιουλίου 1997 σχετικά με το μέλλον των σχέσεων με την Τουρκία ((έγγρ. COM (97) 394 τελικό )), διατυπώνει συγκεκριμένες προτάσεις προς αυτή την κατεύθυνση υπέρ των ευρωπαϊκών και τουρκικών ΜΚΟ και θεωρεί ότι η Κοινότητα θα πρέπει να συνεχίσει να υποστηρίζει τις προσπάθειες της Τουρκίας προς επίλυση των προβλημάτων της και συνέχιση της διαδικασίας ένταξής της στην Κοινότητα.

Στην ανακοίνωση προτείνεται επίσης η έναρξη συνεργασίας με την τουρκική κυβέρνηση προκειμένου να υποστηριχθούν οι προσπάθειες της τελευταίας για την εξασφάλιση της τήρησης των σχετικών διεθνών συμβάσεων σε θέματα δικαιωμάτων του ανθρώπου και για την εφαρμογή των αντίστοιχων εσωτερικών νομοθεσιών. Οι τουρκικές αρχές έχουν ήδη εκδηλώσει επισήμως στην Επιτροπή τη βούλησή τους να συνεργασθούν στον τομέα αυτό. Μεταξύ των δύο μερών θα πραγματοποιηθούν προσεχώς διμερείς συζητήσεις με σκοπό τον προσδιορισμό ενδεχόμενων έργων.
ΓΡΑΠΤΗ ΕΡΩΤΗΣΗ P-4109/97 υποβολή: Mirja Ryynδnen (ELDR) προς την Επιτροπή (18 Δεκεμβρίου 1997)

Θέμα: Ενίσχυση των οργανώσεων η λειτουργία των οποίων επιδοτείται από την ΕΕ

Η Επιτροπή της ΕΕ υποστηρίζει αρκετές οργανώσεις χορηγώντας τους οικονομική βοήθεια για την λειτουργία τους. Οι εν λόγω οργανώσεις προβληματίζονται από το γεγονός ότι πληροφορούνται το ύψος του προοριζομένου για την ενίσχυση της λειτουργίας τους ποσού μόλις στα μέσα του τρέχοντος έτους ή, σε μερικές περιπτώσεις, ακόμη και κατά τη διάρκεια του φθινοπώρου. Εξαιτίας του γεγονότος αυτού, ο ορθολογικός προγραμματισμός της δραστηριότητάς τους καθίσταται αδύνατος και δεν έχουν τη δυνατότητα να λάβουν αποφάσεις εν σχέσει με τη δρομολόγηση δαπανηρών έργων.

Η κατάσταση θα βελτιωνόταν σημαντικά εάν χορηγείτο, στις αρχές του έτους, στις οργανώσεις τουλάχιστον εκείνες οι οποίες έχουν αποδείξει ότι είναι σταθεροί συνεργάτες ποσό ίσο με το ήμισυ εκείνου που τους είχε χορηγηθεί κατά το προηγούμενο έτος για την λειτουργία τους, και λαμβάνετο υπόψη κατά την καταβολή του υπολοίπου του ποσού, στα τέλη του έτους, οποιαδήποτε αλλαγή η οποία θα είχε ενδεχομένως λάβει χώρα εν σχέσει με το συνολικό ετήσιο ποσό της βοήθειας.

Αναφορικά με τα ανωτέρω θα ήθελα να υποβάλω την ακόλουθη ερώτηση: Ποιά μέτρα προτίθεται να λάβει η Επιτροπή της ΕΕ προκειμένου να διασφαλισθεί ότι οι χρήστες θα είναι, στο εξής, σε θέση να αξιοποιούν αποτελεσματικότερα τα ποσά που τους χορηγούνται για την ενίσχυση της λειτουργίας τους;

Απάντηση του κ. Pinheiro εξ ονόματος της Επιτροπής (18 Φεβρουαρίου 1998)

Ο κοινοτικός προϋπολογισμός δεν εκτελείται με βάση προηγούμενη κατανομή των επιχειρησιακών πιστώσεων μεταξύ των διαφόρων οργανώσεων. Οι εν λόγω οργανώσεις μπορούν να εξασφαλίσουν την οικονομική ενίσχυση της Επιτροπής εφόσον υποβάλουν πρόγραμμα δράσης το οποίο να αντιστοιχεί κατ'αρχάς σε δράση που έχει εγκριθεί από την αρμόδια για τον προϋπολογισμό αρχή στο πλαίσιο του γενικού προϋπολογισμού και εφόσον, στη συνέχεια, η συγκεκριμένη δράση πληροί τους ειδικούς όρους οι οποίοι επιβάλλονται από τις κοινοτικές ρυθμίσεις που διέπουν την εφαρμογή της.

Κατόπιν αυτού, η Επιτροπή προβαίνει σε ειδικότερη εξέταση της αίτησης του μέλλοντος δικαιούχου.

Η pro rata διάθεση των πιστώσεων, όπως προτείνεται από το Αξιότιμο Μέλος του Κοινοβουλίου, δεν θα επέτρεπε στην Επιτροπή να ανταποκριθεί στις απαιτήσεις (του άρθρου 2) του δημοσιονομικού κανονισμού που αποσκοπούν στην εξασφάλιση της χρησιμοποίησης του δημόσιου χρήματος υπό το πρίσμα της χρηστής δημοσιονομικής διαχείρισης και κυρίως της οικονομίας και της σχέσης κόστους/αποτελεσματικότητας.

Οσον αφορά την ενίσχυση της αποτελεσματικότητας της εκτέλεσης των επιχειρησιακών πιστώσεων, η προαναφερθείσα εξέταση των αιτήσεων κατανέμεται με τρόπο όλο και περισσότερο ομοιογενή σε όλη τη διάρκεια του έτους προκειμένου να εξασφαλιστεί η σταθερή εκτέλεση του προϋπολογισμού καθώς και να ελαχιστοποιηθούν οι προθεσμίες ανάμεσα στην υποβολή της αίτησης και στην απάντηση της Επιτροπής.
ΓΡΑΠΤΗ ΕΡΩΤΗΣΗ E-2982/97 υποβολή: Patricia McKenna (V) προς το Συμβούλιο (30 Σεπτεμβρίου 1997)

Θέμα: Μυστικότητα, όσον αφορά την επιτροπή Κ4 της ΕΕ που ασχολείται με θέματα δικαιοσύνης και εσωτερικών

Η ονομαζόμενη επιτροπή Κ4, η οποία αναλαμβάνει μεγάλο μέρος των προπαρασκευαστικών εργασιών που αφορούν τις πρωτοβουλίες της ΕΕ επί θεμάτων δικαιοσύνης και εσωτερικών, έχει δεχθεί επικρίσεις λόγω της μυστικότητας με την οποία περιβάλλει τις εργασίες της. Υπέρμαχοι των πολιτικών ελευθεριών υποστηρίζουν ότι η επιτροπή αυτή δεν υφίσταται δημοκρατικό έλεγχο και ότι είναι δύσκολο να διαπιστωθεί με ποιά θέματα ασχολείται.

Το 1995, η Κ4 σχεδίασε πολλές από τις κατευθυντήριες γραμμές της διαδικασίας που θα επέτρεπε στην ΕΕ να καθιερώσει ένα σύστημα τηλεφωνικών υποκλοπών το οποίο αφορά πολίτες σε όλα τα κράτη μέλη. Σχεδόν δύο χρόνια αργότερα, δεν είχαν ακόμη δημοσιευθεί λεπτομέρειες του συστήματος αυτού στην Επίσημη Εφημερίδα της ΕΕ.

Θα μπορούσε το Συμβούλιο να προσφέρει λεπτομέρειες όποιου σχεδίου ενδεχομένως έχει για να κάνει διαφανέστερη τη λειτουργία της Κ4;

Απάντηση (26 Φεβρουαρίου 1998)

H Επιτροπή Κ4 δεν αποτελεί ειδικού τύπου επιτροπή, αλλά ομάδα του Συμβουλίου συσταθείσα από το άρθρο Κ4 της Συνθήκης για την Ευρωπαϊκή Ενωση και εργαζόμενη σύμφωνα με τις διατάξεις του εσωτερικού κανονισμού του Συμβουλίου.

Οι υπαινιγμοί, συνεπώς, περί τη δήθεν μυστικότητα που περιβάλλει τη λειτουργία της, ή το γεγονός ότι τάχα η επιτροπή αυτή δεν υπόκειται στο δημοκρατικό έλεγχο, είναι αβάσιμοι.

Ως προς το θέμα της διάθεσής τους στο κοινό, τα έγγραφα τα οποία πηγάζουν από την Επιτροπή Κ4 υπακούουν στους αυτούς κανόνες με τα άλλα έγγραφα του Συμβουλίου. Εξ άλλου, οι αρμόδιοι επί της δικαιοσύνης και των εσωτερικών υποθέσεων υπουργοί εξευρίσκουν όλο και περισσότερες αφορμές για να ενημερώνουν το Ευρωπαϊκό Κοινοβούλιο σχετικά με τις διάφορες ομάδες τις εργαζόμενες για τον τομέα της δικαιοσύνης και των εσωτερικών υποθέσεων, συμπεριλαμβανομένης της Επιτροπής Κ4.
ΓΡΑΠΤΗ ΕΡΩΤΗΣΗ E-4143/97 υποβολή: Francisco Sanz Fernαndez (PSE) προς την Επιτροπή (21 Iανουαρίου 1998)

Θέμα: Πρόγραμμα SOCRATES

Δύναται να μας αναφέρει η Επιτροπή την κατανομή κατά χώρα των δράσεων που συγκεντρώνει το Πρόγραμμα SOCRATES το έτος 1997;

Aπάντηση της κ. Cresson εξ ονόματος της Επιτροπής (25 Φεβρουαρίου 1998)

Το αξιότιμο μέλος του Κοινοβουλίου παρακαλείται να συμβουλευθεί τη μελέτη σχετικά με τις συνεισφορές στον κοινοτικό προϋπολογισμό, η οποία διαβιβάσθηκε στο Κοινοβούλιο στις 14 Οκτωβρίου 1997.
ΓΡΑΠΤΗ ΕΡΩΤΗΣΗ E-3648/97 υποβολή: Armelle Guinebertiθre (UPE) προς την Επιτροπή (19 Νοεμβρίου 1997)

Θέμα: Αθέμιτος συναγωνισμός οφειλόμενος στο σύστημα ΦΠΑ

Ένας επικεφαλής γαλλικής επιχείρησης που προμηθεύει υλικά σε εκτροφές κουνελιών, υφίσταται ζημία λόγω διαφορετικής εφαρμογής του καθεστώτος ΦΠΑ μεταξύ γάλλων και υπηκόων των άλλων κρατών της Ένωσης.

Στην τελευταία περίπτωση το υλικό πωλείται αφορολόγητο, παραδίδεται στις αρχές του 1998, ο εκτροφέας θα δηλώσει το ΦΠΑ στις αρχές του 1999 και δεν θα προκαταβάλει το 20,60% του ΦΠΑ για διάστημα 12 έως 18 μηνών, το δε γαλλικό κράτος λειτουργεί ως ενδιάμεσος.

Αντίθετα, εάν τα αγοραζόμενα υλικά προέρχονται από γάλλο προμηθευτή, ο εκτροφέας υποχρεούται να τακτοποιήσει το θέμα του ΦΠΑ κατά την αγορά.

Υφίστανται, λοιπόν, συνθήκες αθέμιτου συναγωνισμού τις οποίες επιβάλλουν οι γαλλικές φορολογικές αρχές εις βάρος του γάλλου επιχειρηματία.

Με ποιά μέσα σκοπεύει η Επιτροπή να αποκαταστήσει ευνοϊκότερους όρους ανταγωνισμού, ιδίως όσον αφορά την επιβολή του ΦΠΑ;

Απάντηση του κ. Monti εξ ονόματος της Επιτροπής (6 Ιανουαρίου 1998)

Η κατάσταση την οποία περιγράφει το Αξιότιμο Μέλος αποτελεί συνέπεια των διαφορετικών διατάξεων που εφαρμόζονται κατά τις ενδοκοινοτικές συναλλαγές και κατά τις πωλήσεις που πραγματοποιούνται στο εσωτερικό ενός κράτους μέλους.

Παρότι οι θεμελιώδεις αρχές που διέπουν τη λειτουργία του Φόρου Προστιθέμενης Αξίας (ΦΠΑ) ορίζουν ότι μόνο ο φορολογούμενος πωλητής αγαθών ή υπηρεσιών αναλαμβάνει τις επιβαρύνσεις και τις υποχρεώσεις ενόψει της ορθής εφαρμογής του, το μεταβατικό καθεστώς ΦΠΑ προβλέπει παρέκκλιση από τις εν λόγω αρχές για τις ενδοκοινοτικές πωλήσεις αγαθών και καθιστά τον φορολογούμενο αγοραστή υπόχρεο του ΦΠΑ που οφείλεται στο κράτος μέλος άφιξης των αγαθών. Έτσι, σε ορισμένες ακραίες περιπτώσεις, δύναται κανείς να διαπιστώσει διαφορές φορολογικής μεταχείρισης που ζημιώνουν τις εσωτερικές πωλήσεις σε ένα κράτος μέλος.

Στην έκθεσή της σχετικά με τη λειτουργία του μεταβατικού φορολογικού καθεστώτος ΦΠΑ κατά τις ενδοκοινοτικές συναλλαγές ((COM(94) 515 τελικό. )), η Επιτροπή επέστησε την προσοχή σε σημεία που επιφέρουν τις εν λόγω ρυθμίσεις στα ουσιώδη χαρακτηριστικά του ΦΠΑ. Στην ανακοίνωσή της σχετικά με «κοινό σύστημα ΦΠΑ -πρόγραμμα για την Ενιαία Αγορά» ((COM(96) 328 τελικό. )), η Επιτροπή, αφού ανέφερε τους περιορισμούς του παρόντος συστήματος, πρότεινε, μεταξύ άλλων, την κατάργηση κάθε διάκρισης μεταξύ εγχώριων και ενδοκοινοτικών συναλλαγών και ένα σταδιακό πρόγραμμα μετάβασης στο νέο κοινό σύστημα ΦΠΑ. Οι προτάσεις που θα υποβάλλει η Επιτροπή στο πλαίσιο του προγράμματος εργασίας πρέπει, κατά συνέπεια, να επιλύσουν τα ανακύψαντα προβλήματα.
ΓΡΑΠΤΗ ΕΡΩΤΗΣΗ E-3378/97 υποβολή: Anita Pollack (PSE) προς την Επιτροπή (23 Οκτωβρίου 1997)

Θέμα: Δεύτερη οδηγία για το εταιρικό δίκαιο 77/91/ΕΟΚ

Πιστεύει η Επιτροπή ότι η οδηγία 77/91/ΕΟΚ ((ΕΕ L 26 της 31.01.1977, σελ. 1 )) παρέχει επαρκή νομική βάση προκειμένου να αναληφθεί δράση κατά οποιασδήποτε κυβέρνησης για πράξεις που έχουν τελεστεί κατά παράβαση της οδηγίας αυτής, κατά την περίοδο που μεσολάβησε μεταξύ της θέσης σε ισχύ της οδηγίας και της τροποποίησης της εθνικής νομοθεσίας;

Απάντηση του κ. Monti εξ ονόματος της Επιτροπής (6 Ιανουαρίου 1998)

Η Επιτροπή δύναται να κινήσει τη διαδικασία εναντίον ενός κράτους μέλους, το οποίο, όπως εκτιμά, παρέλειψε να εκπληρώσει μία υποχρέωση στο πλαίσιο του κοινοτικού δικαίου. Η εν λόγω αρχή είναι, ασφαλώς, εφαρμοστέα στην οδηγία του Συμβουλίου 77/91/ΕΟΚ της 13ης Δεκεμβρίου 1996, περί συντονισμού των εγγυήσεων που απαιτούνται στα κράτη μέλη εκ μέρους των εταιρειών, κατά την έννοια του άρθρου 58, δεύτερη παράγραφος της Συνθήκης, για την προστασία των συμφερόντων των εταίρων και των τρίτων με σκοπό να καταστούν οι εγγυήσεις αυτές ισοδύναμες όσον αφορά τη σύσταση της ανωνύμου εταιρείας και τη διατήρηση και τις μεταβολές του κεφαλαίου της. Η καταλληλότητα και το εύρος μιας τέτοιας διαδικασίας δεν δύνανται, ωστόσο, να εκτιμηθούν παρά μόνο σε κάθε περίπτωση ξεχωριστά, και στο πλαίσιο κάθε κράτους μέλους και στοιχείου της σχετικής εθνικής νομοθεσίας.